Èxit de públic en la II Fira de Muntanya de la Safor
04 desembre 2023

## Èxit de públic en la II Fira de Muntanya de la Safor04 desembre 2023Última actualització: 04 desembre 2023

![](../gestion/img/04c93f930eea62c1270facce741be6da6e4499707b11f49a0368cbc1fd1b2508.jpeg)  
  

Èxit absolut de la **II edició de la Fira de Muntanya de la Safor** celebrada del 30 de novembre a ahir diumenge 3 de desembre, que va acollir **més de 250 persones** vingudes de diferents parts de la comarca.

La iniciativa va sorgir del **departament de Medi Ambient**, i va estar organitzada pel **Centre Excursionista de Gandia**, un club de referència en el món de l'excursionisme, l'alpinisme i l'espeleologia. L'esdeveniment va comptar amb **més de 50 activitats** l'objectiu de les quals, més enllà de promoure l'esport, era convertir a la ciutat en un punt de referència paisatgístic, cultural i també mediambiental.

La **regidora delegada de Medi Ambient**, **Alícia Izquierdo**, ha assegurat que el seu departament està _«molt satisfet»_ amb l'organització i tots els esdeveniments que s'han dut a terme al llarg dels quatre dies. _«Enguany, la fira ha millorat molt el nivell de la quantitat i la qualitat de les seues activitats»_, ha comentat.

  
Entre altres coses, es van dur a terme set excursions a llocs com la Cova de les Meravelles o el Morabit, i es van preparar presentacions de llibres, mercats, i xarrades sobre temes com la fauna o els incendis forestals.

A més, va tindre lloc la **II Mostra de Cinema de Muntanya**, un cicle de documentals que es va dur a terme en el Teatre Serrano i va comptar amb la participació de persones molt rellevants en l'àmbit del senderisme i l'alpinisme nacional.

La idea, tal com ha explicat l'edil, és que _«la fira es consolide i puga tornar a celebrar-se el pròxim 2024»_.